በኮሮና ቫይረስ መከሰት ምክንያት በሸቀጦች ላይ ዋጋ የሚጨምሩ ነጋዴዎችን ንብረት እንደምትወርስ ኤርትራ አስጠነቀቀች፡፡
ባሕር ዳር፡ መጋቢት 14/2012 ዓ.ም (አብመድ) በኤርትራ ከኮሮና ቫይረስ ጋር በተያያዘ የፍጆታ ዕቃዎች ላይ ‘ምክንያታዊ ያልሆነ’ የዋጋ ጭማሪ መታየቱን የሀገሪቱ የንግድና ኢንዱስትሪ ሚኒስቴር አስታውቋል።በተለይም በአሥመራ ከተማ በእህል፣ ዘይት፣ ስኳርና የጽዳት ዕቃዎች ላይ የዋጋ ጭማሪ መስተዋሉን የገለጸው ሚኒስቴር መሥሪያ ቤቱ ድርጊቱ የሕዝቡን ኑሮ የሚጎዳ በመሆኑ ከባድ ርምጃ እንደሚወስድ አስጠንቅቋል።ተገቢ ያልሆነ የዋጋ ጭማሪ በሚያደርጉና ዕቃዎችን በሚደብቁ ነጋዴዎች ላይ የንግድ ፍቃድን ከመንጠቅ አንስቶ እስከ ንብረት መውረስ የሚደርስ ርምጃን እንደሚወስድም እንዳስታወቀ ቢቢሲ ዘግቧል።በኤርትራ አንድ ሰው በኮሮና ቫይረስ መያዙ ከሰሞኑ ተረጋግጧል፤ ግለሰቡ ከውጭ የገባ መሆኑም ታውቋል፡፡